CELEX: 32021D0627
Language: el
Date: 2021-04-15 00:00:00
Title: Εκτελεστική απόφαση (ΕΕ) 2021/627 της Επιτροπής της 15ης Απριλίου 2021 για τη θέσπιση κανόνων σχετικά με την τήρηση αρχείων και την πρόσβαση σε αυτά στο Ευρωπαϊκό Σύστημα Πληροφοριών και Αδειοδότησης Ταξιδιού (ETIAS) σύμφωνα με τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου

16.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 131/187
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/627 ΤΗΣ ΕΠΙΤΡΟΠΗΣ
         της 15ης Απριλίου 2021
         για τη θέσπιση κανόνων σχετικά με την τήρηση αρχείων και την πρόσβαση σε αυτά στο Ευρωπαϊκό Σύστημα Πληροφοριών και Αδειοδότησης Ταξιδιού (ETIAS) σύμφωνα με τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (1), και ιδίως το άρθρο 73 παράγραφος 3 τρίτο εδάφιο στοιχείο β) σημείο iii),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1240 θεσπίζει το Ευρωπαϊκό Σύστημα Πληροφοριών και Αδειοδότησης Ταξιδιού (ETIAS) για υπηκόους τρίτων χωρών που απαλλάσσονται από την υποχρέωση θεώρησης για τους σκοπούς της εισόδου και διαμονής στην επικράτεια των κρατών μελών.
                  
               
                     (2)
                  
                  
                     Η λειτουργία του Ευρωπαϊκού Συστήματος Πληροφοριών και Αδειοδότησης Ταξιδιού απαιτεί την ανάπτυξη και την τεχνική εφαρμογή του συστήματος πληροφοριών ETIAS. Το σύστημα πρέπει να περιλαμβάνει αρχεία καταγραφής όλων των εκτελούμενων εργασιών επεξεργασίας δεδομένων.
                  
               
                     (3)
                  
                  
                     Είναι αναγκαίο να θεσπιστούν κανόνες σχετικά με την τήρηση αρχείων και την πρόσβαση σε αυτά. Τα αρχεία θα πρέπει να χρησιμοποιούνται αποκλειστικά για την επαλήθευση της συμμόρφωσης με τις υποχρεώσεις επεξεργασίας δεδομένων και για τη διασφάλιση της ακεραιότητας και της ασφάλειας των επιχειρησιακών δεδομένων προσωπικού χαρακτήρα.
                  
               
                     (4)
                  
                  
                     Όσον αφορά την τήρηση των αρχείων, είναι αναγκαίο να προσδιοριστούν ο τόπος αποθήκευσής τους, ο τρόπος με τον οποίο πρέπει να καταγράφονται τεχνικά, μεταξύ άλλων όταν προκύπτουν από διαφορετικά στοιχεία του Ευρωπαϊκού Συστήματος Πληροφοριών και Αδειοδότησης Ταξιδιού, καθώς και οι κανόνες που ισχύουν για τη διαγραφή των αρχείων μετά τη λήξη της περιόδου διατήρησής τους.
                  
               
                     (5)
                  
                  
                     Όσον αφορά την πρόσβαση στα αρχεία, είναι αναγκαίο να προσδιοριστούν οι αρμόδιες αρχές, συμπεριλαμβανομένων, κατά περίπτωση, των προσώπων εντός των εν λόγω αρχών στα οποία θα πρέπει να χορηγείται πρόσβαση στα αρχεία και για τους σκοπούς για τους οποίους είναι δυνατή η πρόσβαση σε αυτά. Προκειμένου να διασφαλιστεί ότι οι αρμόδιες αρχές είναι σε θέση να εκτελούν τα καθήκοντά τους με σκοπό την παρακολούθηση του παραδεκτού της επεξεργασίας δεδομένων και τη διασφάλιση της ασφάλειας και της ακεραιότητας των δεδομένων, ο εντοπισμός των αρχείων θα πρέπει να διευκολύνεται μέσω αποτελεσματικής λειτουργίας αναζήτησης.
                  
               
                     (6)
                  
                  
                     Τα αρχεία καταγραφής της πρόσβασης δεόντως εξουσιοδοτημένου προσωπικού των εθνικών αρχών κάθε κράτους μέλους και του δεόντως εξουσιοδοτημένου προσωπικού των οργανισμών της Ένωσης για τους σκοπούς που αναφέρονται στο άρθρο 13 παράγραφος 4α του κανονισμού (ΕΕ) 2018/1240 θα πρέπει να τηρούνται σύμφωνα με τις απαιτήσεις του άρθρου 24 παράγραφοι 2 και 3 του κανονισμού (ΕΕ) 2019/817.
                  
               
                     (7)
                  
                  
                     Ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) είναι υπεύθυνος για τη φάση σχεδιασμού και ανάπτυξης του συστήματος πληροφοριών ETIAS. Τα μέτρα που θεσπίζονται με την παρούσα απόφαση θα πρέπει να επιτρέπουν στον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης να καθορίσει τον σχεδιασμό της φυσικής αρχιτεκτονικής του Ευρωπαϊκού Συστήματος Πληροφοριών και Αδειοδότησης Ταξιδιού, συμπεριλαμβανομένης της επικοινωνιακής υποδομής του, καθώς και τις τεχνικές προδιαγραφές του συστήματος και να αναπτύξει το Ευρωπαϊκό Σύστημα Πληροφοριών και Αδειοδότησης Ταξιδιού. Ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνη θα πρέπει να συμπληρώσει τα εν λόγω μέτρα με τις τεχνικές προδιαγραφές και το έγγραφο ελέγχου διεπαφής του Ευρωπαϊκού Συστήματος Πληροφοριών και Αδειοδότησης Ταξιδιού.
                  
               
                     (8)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στη θέσπιση του κανονισμού (ΕΕ) 2018/1240 και δεν δεσμεύεται από αυτόν ούτε υπόκειται στη εφαρμογή του. Ωστόσο, επειδή ο κανονισμός (ΕΕ) 2018/1240 βασίζεται στο κεκτημένο του Σένγκεν, η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόσει τον κανονισμό (ΕΕ) 2018/1240 στο εθνικό της δίκαιο.
                  
               
                     (9)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (2)· ως εκ τούτου, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (10)
                  
                  
                     Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (3), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (4).
                  
               
                     (11)
                  
                  
                     Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (5), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/146/ΕΚ του Συμβουλίου (6).
                  
               
                     (12)
                  
                  
                     Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (7), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/350/ΕΕ του Συμβουλίου (8).
                  
               
                     (13)
                  
                  
                     Όσον αφορά την Κύπρο, τη Βουλγαρία, τη Ρουμανία και την Κροατία, η παρούσα απόφαση συνιστά πράξη που βασίζεται στο κεκτημένο του Σένγκεν ή συνδέεται άλλως με αυτό, κατά την έννοια, αντιστοίχως, του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011.
                  
               
                     (14)
                  
                  
                     Σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (9), ζητήθηκε η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 4 Σεπτεμβρίου 2020.
                  
               
                     (15)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής έξυπνης διαχείρισης συνόρων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τήρηση αρχείων των εργασιών επεξεργασίας δεδομένων
            
               1.   Τα αρχεία όλων των εργασιών επεξεργασίας δεδομένων στο πλαίσιο του συστήματος πληροφοριών ETIAS που πρέπει να τηρούνται σύμφωνα με το άρθρο 69 παράγραφος 1 του κανονισμού (ΕΕ) 2018/1240, συμπεριλαμβανομένων των αρχείων που συνεπάγονται πρόσβαση από μεταφορείς, όπως προβλέπεται στο άρθρο 45 παράγραφος 7, από τις συνοριακές αρχές και τις αρχές μετανάστευσης, όπως προβλέπεται στο άρθρο 69 παράγραφος 3 του κανονισμού (ΕΕ) 2018/1240, και από τα κεντρικά σημεία πρόσβασης, όπως προβλέπεται στο άρθρο 70 παράγραφος 1 του κανονισμού (ΕΕ) 2018/1240, καταγράφονται και αποθηκεύονται από τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης στο κεντρικό σύστημα ETIAS.
            
            
               2.   Κάθε εργασία επεξεργασίας δεδομένων στο πλαίσιο του συστήματος πληροφοριών ETIAS καταγράφεται ως χωριστή εγγραφή στο αρχείο.
               Η εγγραφή αρχείου έχει ειδικό πεδίο που επιτρέπει την ταυτοποίηση των στοιχείων που αφορούν την εκτελούμενη εργασία.
            
            
               3.   Η εγγραφή αρχείου καταγράφεται με την ώρα και την ημερομηνία κάθε εργασίας επεξεργασίας δεδομένων («χρονοσφραγίδα»).
            
            
               4.   Κάθε εγγραφή αρχείου αποθηκεύει το μοναδικό αναγνωριστικό της αρχής, καθώς και του υπαλλήλου ή του μέλους του προσωπικού που έχει πρόσβαση, τροποποιεί ή διαγράφει δεδομένα που είναι αποθηκευμένα στο κεντρικό σύστημα ETIAS.
            
            
               5.   Οι εγγραφές αρχείου διαγράφονται καθημερινά από το κεντρικό σύστημα ETIAS σύμφωνα με τις περιόδους διατήρησης που προβλέπονται στο άρθρο 45 παράγραφος 7, στο άρθρο 69 παράγραφος 4 και στο άρθρο 70 παράγραφος 4 του κανονισμού (ΕΕ) 2018/1240.
               Χρησιμοποιείται χρονοσφραγίδα για τον προσδιορισμό των εγγραφών αρχείου που πρέπει να διαγραφούν στο τέλος της σχετικής περιόδου διατήρησης για κάθε τύπο αρχείου.
            
         
         
            Άρθρο 2
            Πρόσβαση σε αρχεία εργασιών επεξεργασίας δεδομένων
            
               1.   Η πρόσβαση στα αρχεία που τηρεί ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, σύμφωνα με τον κανονισμό (ΕΕ) 2018/1240, περιορίζεται σε:
               
                           α)
                        
                        
                           δεόντως εξουσιοδοτημένους διαχειριστές του ETIAS από τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης και τον υπεύθυνο προστασίας δεδομένων για τους σκοπούς που αναφέρονται στο άρθρο 58 παράγραφος 2 του κανονισμού (ΕΕ) 2018/1240 και ιδίως για τη διασφάλιση της συμμόρφωσης με το άρθρο 69 παράγραφος 4 του εν λόγω κανονισμού·
                        
                     
                           β)
                        
                        
                           δεόντως εξουσιοδοτημένο προσωπικό και στον υπεύθυνο προστασίας δεδομένων του Ευρωπαϊκού Οργανισμού Συνοριοφυλακής και Ακτοφυλακής, για τους σκοπούς που ορίζονται στο άρθρο 7 παράγραφος 2 στοιχείο ε) και στο άρθρο 61 του κανονισμού (ΕΕ) 2018/1240 και για τη διασφάλιση της νομιμότητας της επεξεργασίας των δεδομένων και της ακεραιότητας και της ασφάλειας των δεδομένων·
                        
                     
                           γ)
                        
                        
                           δεόντως εξουσιοδοτημένο προσωπικό και στους υπεύθυνους προστασίας δεδομένων των εθνικών μονάδων ETIAS, για τους σκοπούς που αναφέρονται στο άρθρο 57 παράγραφος 2.
                        
                     
            
               2.   Ο Ευρωπαίος Επόπτης Προστασίας Δεδομένων και οι αρμόδιες εθνικές εποπτικές αρχές που εκτελούν τα εποπτικά καθήκοντα που αναφέρονται στα άρθρα 66 και 67 του κανονισμού (ΕΕ) 2018/1240 έχουν πρόσβαση στα αρχεία κατόπιν αιτήματος προς τον eu-LISA ή την/τις εθνική/-ες μονάδα/-ες ETIAS.
            
            
               3.   Η αναζήτηση στις εγγραφές αρχείου και στα συγκεκριμένα πεδία που είναι καταγεγραμμένα στο κεντρικό σύστημα ETIAS, σύμφωνα με το άρθρο 1, είναι δυνατή τουλάχιστον με αναφορά στον συντάκτη, την ημερομηνία πρόσβασης ή το είδος της εργασίας επεξεργασίας.
            
            
               4.   Για τους σκοπούς του άρθρου 45 παράγραφοι 5 και 7 του κανονισμού (ΕΕ) 2018/1240, ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης μπορεί να διαβιβάζει στις εθνικές μονάδες ETIAS τα αρχεία που είναι αναγκαία για την επίλυση διαφοράς που προκύπτει από την εφαρμογή του εν λόγω άρθρου, υπό την προϋπόθεση ότι πληρούνται οι ακόλουθες προϋποθέσεις:
               
                           α)
                        
                        
                           ο ενδιαφερόμενος υπήκοος ETIAS έχει υποβάλει ρητό αιτιολογημένο αίτημα για τα εν λόγω αρχεία στον Ευρωπαϊκό Οργανισμό Συνοριοφυλακής και Ακτοφυλακής, ως υπεύθυνο επεξεργασίας δεδομένων κατά την έννοια του άρθρου 57 παράγραφος 1 πρώτη περίοδος του εν λόγω κανονισμού.
                        
                     
                           β)
                        
                        
                           ο Ευρωπαϊκός Οργανισμός Συνοριοφυλακής και Ακτοφυλακής έχει επαληθεύσει και εγκρίνει το αίτημα.
                        
                     
            
               5.   Τα αρχεία καταγραφής της πρόσβασης σε αρχεία σύμφωνα με την παράγραφο 1 είναι ανιχνεύσιμα με αναφορά, τουλάχιστον, του συντάκτη ή της ημερομηνίας πρόσβασης.
            
            
               6.   Τα αρχεία καταγραφής της πρόσβασης σε αρχεία σύμφωνα με την παράγραφο 1 είναι ανιχνεύσιμα με αναφορά, τουλάχιστον, του συντάκτη, της ημερομηνίας πρόσβασης ή του τύπου της εργασίας.
            
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 15 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 236 της 19.9.2018, σ. 1.
         
            (2)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (3)  ΕΕ L 176 της 10.7.1999, σ. 36.
         
            (4)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (5)  ΕΕ L 53 της 27.2.2008, σ. 52.
         
            (6)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (7)  ΕΕ L 160 της 18.6.2011, σ. 21.
         
            (8)  Απόφαση 2011/350/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
         
            (9)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).